**Referat fra FAU-møte 8. september 2020 – Midtstuen Skole**

Referat v/Jane Ytreøy Grøndalen

Til stede/ fraværende

Sissel Følling Ellingsen (rektor)

Svein Søvde (ass rektor)

Magdalena Maria Szubarga-Burska 10A

Sara Aarseth 10B

Anne Gulsvik 10D

Marianne Strand 10E

Giske Espeland 9A

Kristine Øvrebø 9B

Ineke Arnstad 9C

Nicoline Wessel-Aas 9E

Jane Ytreøy Grøndalen 9F

Vibeke D. Foss 8B

Jannike Lysklætt 8C

Kristina Miller 8D

Hermine Middelfart Malling 8E

Kirsten Rasmussen 8F

Fraværende: representant for 10C,9D, 9G og 8A.

Agenda:

1. Informasjon fra rektor

Smittevernreglene har medført en del endringer i skolehverdagen. Skolen har valgt å ha mye bruk av håndsprit gjennom skolehverdagen, da dette har vist seg enklere å gjennomføre enn håndvask. Gjennomføres etter hvert friminutt samt før spising. Skolen fokuserer på at trinnene holdes adskilt, og skolegården er inndelt etter trinnene. De forsøker å holde klassene adskilt, men det er vanskeligere enn å holdene trinnene adskilt. Stort fokus på avstandsregler.

Coronareglene medfører mye vikarbruk, som skolen ser ikke er ideelt for elevene. Skolen er i gang med kartlegging til nasjonale prøver, og forsøker å få en oversikt over behovene til elevene.

Den overordnede erfaringen fra nedstengingen er at 10. trinn klarte seg bra med nettundervisningen, mens det var noe vanskeligere for 8. trinn, og medførte noe etterslep i læringen som skolen jobber for å ta igjen.

Fagfornyelsen innebærer relativt store endringer i læringen og lærerne jobber tett sammen for å implementere denne. Kort oppsummert blir skoleåret delt inn i 6 perioder i løpet av året, som utgangspunkt for alle planer og undervisning.

Fagfornyelsen innebærer endring i forskriften ved at lærelyst skal medtas i vurderingen av eleven. Det står også langt mer om metodikk i fagfornyelsen enn i kunnskapsløftet.

For elevene innebærer dette at de store prøvene forsvinner, det skal være mer underveisvurderinger av elevene. Skolen har hatt et betydelig IKT løft, og det er nå kun 8. og 9. trinn som til en viss grad har bøker. Lærematerialet hentes i større grad inn via ulike nettsider, hvilket gir en større fleksibilitet i opplæringen og gjør at materialet er mer oppdatert. Elevene bruker OneNote som kladdebøker, og jobber langt mer prosessorientert enn tidligere.

Elevene liker å jobbe via Teams og dette er en positiv erfaring fra Coronanedstengingen som skolen tar med videre, og har fortsatt å bruke Teams som en kommunikasjonsplattform mellom elever, og mellom lærer og elever.

Skolen har fått nytt kjøkken – det har vært en etterlengtet oppgradering.

Skolens Læringsmiljøutvalg (SMU) jobber for å trygge læringsmiljøet og har en rekke prosjekter på gang. Det jobbes med hvordan skape motivasjon for læring, samt et trygt og godt læringsmiljø. Det er i tillegg til representanter fra skolen og FAU, også representanter fra elevene i SMU, og innspill fra disse har vært at de ønsker mer aktiviteter i friminutter og i skolegården. Som følge av dette skal det lages en hinderløype i skolegården, og etter høstferien åpnes kantine som elevene kan bruke. Skolen har fått tildelt en del ressurser til dette formålet.

Spesialavdelingen har fått et drivhus på 40m2, og det er mulig dette kan benyttes i matundervisningen.

Skolen har også satt av et rom til spill, samt ordnet utendørs sjakkbrett. Fotballmål og basketballmål vil bli byttet ut.

Elevene ønsker seg flere benker ute, og skolen lurer på om FAU/ MSV kan bidra med midler til dette.

Det ble informert om at hele skolebygget skal totalrehabiliteres om 3-4 år samt bygges ut. Som følge av at skolebygget står på gul liste, er det begrenset med utbygging som kan gjøres. Nabotomten er omregistrert til skolebruk, og det planlegges oppføring av et større bygg der. Gymsalen skal rives og skolen får ny gymsal. I ombyggingsperioden vil skolen benytte lokaler på Huseby

Ledelsen henviser videre til at det ligger mye informasjon på skolens nettsider som foreldrene anbefales å lese.

Skolemeldingsappen har fått en ny funksjon som gjør det mulig å tillate mer deling av informasjon. FAU oppfordret skolen til å sende ut en enkel info om hvordan man kunne gjøre endringen. Det ligger informasjon om dette i tidligere utsendte info fra skolen, men denne er litt gjemt.

1. Komiteer, miljøkomite, msv, ballkomite

Leder av FAU luftet ideen om endring av arbeidsmåten, slik at vi i all hovedsak ikke lenger jobber i grupper – med unntak av at noen må være ansvarlige for enkelte oppgaver. Av praktiske hensyn er det ønskelig med faste og relativt kontinuerlige representanter i MSV, og de som er i gruppa nå, mener at arbeidet funker bra slik de er organisert nå. De fortsetter derfor uten endringer dette skoleåret. MSV tar med seg SMUs ønske om flere benker. Det er en god del midler i MSV, og innspill/ ønsker mottas gjerne.

Det er ønskelig at FAU utarbeider en «ABC for klassekontakt», og en «ABC for FAU-representanter», for å gjøre forventningen til oppgaven enklere og mindre avhengig av den enkelte representant. Jane Ytreøy Grøndalen sa seg villig til å påbegynne en slik ABC for klassekontakt, og vil hente informasjon fra egen klassekontakt som hjelpemiddel og huskeliste.

Hva gjelder ball for 10 trinn var FAU samstemte i at det ikke var realistisk å få til ball i januar. Det var derfor enighet om at det var fornuftig å gå ut med informasjon relativt raskt om at ballet blir utsatt. Hva gjelder nytt tidspunkt for ball var det enighet om at det enten vil bli i april eller i juni, avhengig av smittesituasjonen. Det bør kunne arrangeres på relativt kort varsel.

1. Klasselister – må bli raskt ferdig

Klasselistene er viktige for bla MSV slik at de kan sende ut informasjon om trafikalt grunnkurs, og andre kurs de tilbyr. Det arbeides med dette, og klasselistene forventes å foreligge i løpet av kort tid

1. Valg av representant til Driftsstyret

Hermine Middelfart Malling (8E) meldte seg til denne oppgaven, og representerer FAU sammen med leder av FAU, Ineke Arnstad. Dette innebærer at de også sitter som FAU representanter i SMU (Skolens miljøutvalg)

1. Årshjul – status

Leder av FAU orienterte om at man etter nærmere vurdering ikke så behov for årshjul, men i stedet ønsket fokus på de andre oppgavene diskutert i møtet

1. Informasjonsbrev fra FAU-status

Det er ønskelig med et «velkommen til vår skole, hilsen FAU». Arbeidet med et slikt infoskriv vil starte på neste møte.

1. Dato for neste møte

Neste møte avholdes 3 november kl 18-20. Første timen vil være ordinært møte, deretter vil vi gå sammen i grupper og jobbe med de respektive oppgavene til de enkelte gruppene, samt de som er nevnt tidligere i dette referat.

1. Eventuelt

Det ble fremmet forslag om å opprette en egen Facebookgruppe «vi som har barn på Midtstuen, for å kunne orientere foreldre, samt skape engasjement hos foreldre, bla om Natteravnarbeidet. Kirsten (8F) undersøker mulighetene for dette til neste møte.

Vi ønsker 5 min på foreldremøtene for 8 trinn. Det var leit at vi ikke fikk informasjon om 8. trinns-møtene dette året, men antar dette skyldes at disse måtte holdes på en annen måte enn tidligere år grunnet Coronasituasjonen.